Partiet Venstre har spillet en central rolle i skabelsen af fortællingen om Danmark som landbrugsland. Det hedder sig, at dansk velstand stammer fra andelsbøndernes innovative omlægning af dansk landbrug til animalsk produktion med stor eksport af smør og bacon. Danmark skal ifølge denne fortælling takke bønder og husmænd for, at landet er blandt verdens rigeste lande. Men intet kunne være mere forkert.

I mere end 100 år har Venstres fortælling om vejen til velstand haft stor indflydelse på dansk erhvervs- og miljøpolitik. Nu er partiet på vej til igen at sætte sit alt for klare aftryk på den fremtidige erhvervsudvikling.

Miljøomkostningerne ved dansk landbrug er og har historisk været betydelige. Stik imod hvad det i en vis grad er lykkedes Venstre at overbevise befolkningen om, er faktum, at danske politikeres prioritering af Danmark som landbrugsland historisk har ført til mindre velstand, end Danmark ville have opnået ved en anden erhvervsstrategi. Venstres landbrugsvenlige erhvervspolitik har været og må forventes at forblive dyr for det danske samfund.